《齐天乐 题王啸篁明府《小竹里馆图》》
清代·秦云

三间临水低低屋，柴扉正当溪口。聚影捎窗，团云互石，百尺清泉飞溜。

烟凝雾皱。把六扇文纱，青蓝染透。画帜疏棂，此中知道有人否。

三竿两竿风折，乱云寒不扫，苔点浓绣。做不成烟，散还作雨，凉得夕阳都瘦。

牵萝未就。谁忆到天寒，有人罗袖。斜立西风，打帘黄叶厚。

作者简介：江苏长洲人，字肤雨，号西脊山人。诸生。书法学褚遂良，气息醇穆。诗学宋人。时常往来苏、沪间。有《西脊山人诗稿》。